**Završni rad mora sadržavati sljedeće komponente:**

**NASLOVNA STRANICA**

Treba sadržavati osnovne podatke o školi, učeniku, mentoru, nastavnom predmetu, o samom radu te školskoj godini. Vidi Prilog 1.

Naslovnicu može kreirati učenik (boja, fotografija povezana s radom i sl.), ali treba sadržavati osnovne podatke koji su prikazani u prilogu.

**SADRŽAJ**

Tematski prikaz rada koji pokazuje čitatelju na kojim se stranicama nalazi koja cjelina. Vidi Prilog 2.

1. **UVOD**

U ovom dijelu završnog rada obrazlaže se izbor teme, postavljaju se teze, definira se osnovni cilj, daje se kratki opis rada te se navode metode koje su korištene tijekom izrade rada. Preporučeno je napisati najviše dvije stranice teksta.

1. **TEORIJSKI DIO**

Ovdje učenik navodi teorijske postavke povezane s temom rada. U ovom dijelu učenik izlaže teorije, definicije i druge činjenice pročitane u literaturi i drugim izvorima. Teorijski dio podloga je i temelj za daljnje istraživanje u radu.

1. **EKSPERIMENTALNI (PRAKTIČNI) DIO I REZULTATI**

U ovom se dijelu izlažu metode i rezultati eksperimentalnog rada te ankete, intervjui i drugi oblici istraživanja.

1. **RASPRAVA O REZULTATIMA**
2. **ZAKLJUČAK**

Zaključak predstavlja završni dio rada. On sadrži odgovore na pitanja postavljena u uvodu. U njemu su vidljive osnovne teze rada kao i pregled samoga rada.

1. **LITERATURA I IZVORI**

**Knjige**

Stričević, Dubravka; Sever, Blanka. 2006. *Temelji organske kemije – udžbenik iz kemije za četvrti razred gimnazije*. Profil. Zagreb.

Čajkovac, Mira. 2005. *Kozmetologija*. Naklada Slap. Jastrebarsko.

**Članci u časopisima, novinama i zbornicima**

Bikić, Farzet; Brkić, Dejana; Jovanović, Marina. 2017. [*Utjecaj magnezijeva klorida na koroziju betona i čelične armature u betonu*](http://silverstripe.fkit.hr/kui/arhiva-brojeva/article/483). U: *Kemija u industriji*. Str. 1 – 8. Hrvatsko društvo kemijskih inženjera. Zagreb.

Kolak, Ivan i dr. 1997. *Ljekovito bilje na hrvatskim prostorima*. U: *Sjemenarstvo*. Str. 341 – 353. Hrvatsko agronomsko društvo. Zagreb

**Internetski i elektronički izvori**

Judaš, Nenad. *Naputak o crtanju*. <https://www.pmf.unizg.hr/download/> repository/naputak\_o\_crtanju.pdf (pristupljeno 9. veljače 2017.).

\* Budući da se internetski izvori često brišu ili dopunjuju, obavezno je navesti datum pregleda.

**Enciklopedije, rječnici i leksikoni**

Biologija. 2000. Hrvatska enciklopedija. Leksikografski zavod Miroslava Krleže. Zagreb.

**Formalni dio završnog rada:**

Format rada: A4

Broj stranica: 12 – 20 stranica *čistog teksta*

Tip slova: Times New Roman veličine 12 ili Arial veličine 12

Prored: 1,5

Rubovi ili margine: 3 cm lijevi rub, 2 cm desni rub, 3 cm gornji rub, 3 cm donji rub stranice

Numeriranje stranica: Prve se dvije stranice ne numeriraju (naslovnica i sadržaj).

Uvez: prozirni, plastični, spiralni

Napomena: Uz rad je moguće priložiti grafičke prikaze, slike i tablice koje moraju biti numerirane.

**Tijekom pisanja završnog rada valja imati na umu:**

* Interpunkcijski znakovi (. , ? ! : ;) pišu se zajedno s riječju iza koje slijede. Nakon interpunkcijskog znaka obavezno slijedi jedan razmak.
* Navodnici i zagrade pišu se zajedno s riječju ispred koje se nalaze te iza koje se nalaze.
* Postoji razlika između crtice i spojnice. Spojnica je znak koji se piše zajedno s riječima. Ona se koristi u složenicama (npr. matematičko-informatički) ili pri sklonidbi kratica (npr. iz INA-e). Crtica je znak koji se piše s bjelinama s obje strane, tj. odvojeno od riječi. Crtica se koristi pri izražavanju raspona (15:00 – 16:00).
* Rečenice nikada ne valja započinjati brojem (nije ispravno: 1999. godine dogodila se velika promjena).
* Tekst treba pisati u odlomcima.

Prilog 1.

PRIRODOSLOVNA ŠKOLA VLADIMIRA PRELOGA

ZAGREB, Ulica grada Vukovara 269

ZAVRŠNI RAD

**NASLOV**

PROGRAM: (kemijski tehničar, ekološki tehničar, kozmetičar …)

UČENIK/ICA: (ime i prezime, razred)

MENTOR/ICA: (ime i prezime, titula)

Zagreb, 22. svibnja 2017.

Prilog 2.

SADRŽAJ:

Redni broj Tema………………………………………………………………..… Stranica